《次韵题李公休辋川图》
宋代·王安中

山林策足高复高，俗子捷宦争秋毫。丹青邂逅着相衮，晚顾不欲传儿曹。

妙哉吾家右丞相，睥睨一世轻鸿毛。云泉招隐去甚勇，粉墨状景随所遭。

辋川庄图最得趣，尽写众巘围长皋。废城荒烟飒衰柳，断涧立石淙惊涛。

筼筜插屋伴幽读，莲芰泼眼横轻舠。宫槐犹是鸣驺陌，漆园已作蒙庄逃。

地因人好自奇胜，岂必海峤骞鲸鳌。想见解衣盘礴时，六种震动山灵号。

平生经行意境足，朽木不运笔已操。小诗气象更清绝，远跨陶谢追风骚。

乐安老人吾莫及，摹拓彷佛收藏牢。隶书十咏有体法，针肆见此古赤刀。

一时墨妙谁窃去，龙剑飞失馀环绦。只今跋题乃到我，千载吾祖安敢褒。

家鸡诗画愧弗学，但思卜筑诛蓬蒿。辋川久无书契在，未免四海求田劳。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。